《九折坂》
清代·马维翰

盘盘出鸟道，杳杳行人村。斗起邛崃山，仄隘逾剑门。

天险溯开凿，未可常理论。阴阳分向背，旦夕殊寒暄。

连山走云气，倏忽同追奔。一峰独秀出，颇似岳势尊。

其下九折坂，劖绝割厚坤。况复急雨薄，万壑当昼昏。

回舆与叱驭，北辙视南辕。所志各有托，忠孝惟其根。

踟蹰两不决，心绪蚕丝繁。峭壁落井底，一发青天痕。

人生鲜百岁，只有名常存。勒铭匪易事，或用酬惊魂。

作者简介：（1693—1740）清浙江海盐人，字默临，又字墨麟，号侣仙。康熙六十年进士。雍正间从部郎擢四川建昌道，忤总督，诬以过失，解职入都质审。乾隆帝即位，授江南常镇道。诗文精悍，以纵横排奡为长。有《墨麟诗集》、《旧雨集》。